Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 138а став 11. Закона о извршењу и обезбеђењу („Службени гласник РС”, бр. 106/15, 106/16 – аутентично тумачење, 113/17 – аутентично тумачење и 54/19),

Mинистар правде доноси

**ПРАВИЛНИК**

**о поступку добровољног намирења новчаног потраживања пре покретања извршног поступка**

"Службени гласник РС", број 90 од 20. децембра 2019.

Члан 1.

Овим правилником уређује се поступак добровољног намирења новчаног потраживања пре покретања извршног поступка.

Члан 2.

Извршни поверилац бира јавног извршитеља којем ће поднети предлог, осим у случају када се поступак, у складу са законом, води ради добровољног намирења новчаног потраживања из комуналних или сродних делатности.

Члан 3.

Након покретања поступка добровољног намирења новчаног потраживања подношењем писменог предлога од стране извршног повериоца, јавни извршитељ о поднетом предлогу обавештава извршног дужника.

Комуникацију са извршним повериоцем и извршним дужником јавни извршитељ обавља непосредно, телефонским или електронским путем.

Јавни извршитељ, водећи рачуна о равноправности странака, може организовати и заједничке састанке са извршним повериоцем и извршним дужником.

Члан 4.

Ако се поступак добровољног намирења новчаног потраживања оконча закључењем споразума између извршног повериоца и извршног дужника, споразум потписују извршни поверилац и извршни дужник.

Споразумом из става 1. овог члана уређује се однос између извршног повериоца и извршног дужника (плаћање дуга на рате, отпуст дуга и др.).

О окончању поступка добровољног намирења новчаног потраживања јавни извршитељ сачињава записник који садржи нарочито: идентификационе податке о странкама у поступку, означење потраживања, означење извршне или веродостојне исправе, кратак приказ тока поступка и његов исход.

Члан 5.

Овај правилник ступа на снагу 1. јануара 2020. године.

Број 110-00-321/2019-05

У Београду, 17. децембра 2019. године

Министар,

**Нела Кубуровић,** с.р.